Diari Oficial de la Generalitat Valenciana


Sumari del DOGV 6656, del 22-11-2011 (2011/11681)

RESOLUCIÓ de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6656

Data del DOGV
:   22-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11229


Data del document
:   15-10-2011

Organisme emissor
:   Conselleria de Justícia i Benestar Social

Tipus de document
:   Resolució

Anàlisi jurídica

 Descriptors 

:   * Conselleria de Justícia i Benestar Social
    * delegació de poders
    * competència administrativa

RESOLUCIÓ de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions. [2011/11034]  
El Decret 5/2011, de 21 de juny, del president de la Generalitat, determina les conselleries en què s'organitza l'administració de la Generalitat, i assigna a la Conselleria de Justícia i Benestar Social, d'acord amb el seu article 9, entre altres, les competències en matèria de fundacions.  
A continuació, el Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, arreplega en el seu títol VIII l'estructura de la Conselleria de Justícia i Benestar Social, incloent-hi la Secretaria Autonòmica de Justícia i la Direcció General de Justícia.  
Finalment, el Decret 99/2011, de 26 d'agost, del Consell, aprova el Reglament Orgànic i Funcional de la Conselleria de Justícia i Benestar Social.  
D'altra banda, l'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, disposa que: «1. El Protectorat de Fundacions de la Generalitat s'exercix per la conselleria competent en matèria de fundacions. 2. La titularitat del Protectorat correspon al conseller o la consellera, sense perjudici de la possibilitat de la seua delegació o desconcentració.»  
  
La Comissió del Protectorat de Fundacions de la Generalitat és l'òrgan consultiu i d'assistència i assessorament al Protectorat per al correcte exercici de les funcions que té atribuïdes per la Llei 8/1998, de 9 de desembre, de Fundacions de la Comunitat Valenciana. Segons disposa l'article 41.3 de l'esmentat Decret 68/2011, l'esmentada Comissió estarà presidida pel titular del Protectorat, és a dir, pel conseller de Justícia i Benestar Social.  
A fi de dotar de major agilitat a la gestió d'estos assumptes, la competència de la qual té assignada el conseller de Justícia i Benestar Social, i d'acord amb el principi d'eficàcia que regix l'actuació de les administracions públiques, es considera oportú delegar determinades atribucions en la Secretaria Autonòmica de Justícia.  
Per això, de conformitat amb el que establixen els articles 13 i 14 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú, i en ús de les facultats que em conferixen el articles 35 i 63.1 de la Llei 5/1983, de 30 de desembre, del Consell, resolc:  
  
Primer. Facultats delegades en la Secretaria Autonòmica de Justícia  
  
1. Es delega en la persona titular de la Secretaria Autonòmica de Justícia l'exercici de les competències que corresponen al Protectorat de Fundacions de la Generalitat, en virtut de l'article 29 de la Llei 8/1998, de 9 de desembre, de Fundacions de la Comunitat Valenciana, a excepció de les relatives a l'exercici d'accions judicials, quan estes procedisquen en relació amb els articles 18 i 25 de l'esmentat text legal, i en particular les següents:  
a) Dur el Registre de Fundacions de la Comunitat Valenciana, d'acord amb el que s'establix en el capítol II de l'esmentada Llei 8/1998, de 9 de desembre.  
b) Vetlar pel compliment adequat de les activitats que realitzen els promotors, i també garantir l'efectiva afectació dels béns i drets recaptats a fins d'interés general.  
c) Assessorar els patrons de les fundacions en procés d'inscripció per a aconseguir esta i vetlar per l'adequació i suficiència de la dotació; promoure que les fundacions ja constituïdes en escriptura pública procedisquen a la seua inscripció en el Registre de Fundacions de la Comunitat Valenciana, i en els termes que preveu l'article 13.2 de la Llei 50/2002, de 26 de desembre, de Fundacions, designar nous patrons de les fundacions en període de constitució quan els patrons inicialment designats no hagueren promogut la seua inscripció registral.  
d) Acordar i executar les mesures provisionals legalment establides en relació amb el Patronat, i vetlar pel compliment de les obligacions que incumbixen als patrons.  
e) Vetlar pel compliment efectiu dels fins fundacionals d'acord amb la voluntat del fundador i tenint en compte la consecució de l'interés general.  
f) Vetlar per la integritat, suficiència i rendibilitat del patrimoni fundacional i verificar si els recursos econòmics de la fundació han sigut aplicats als fins fundacionals.  
g) Garantir la legalitat de les modificacions d'estatuts, fusions i extincions de les fundacions, i controlar el procés de liquidació.  
  
h) Assessorar les fundacions ja inscrites sobre el seu règim jurídic i econòmic, i també sobre les qüestions que es referisquen a les activitats exercides per aquelles en el compliment dels seus fins, i a este efecte prestar-los el suport necessari, donar publicitat a l'existència i activitats de les fundacions.  
i) Quantes altres funcions s'establisquen en les lleis.  
2. No obstant el que establix l'apartat anterior, per al supòsit en què concórrega en la persona titular de la Secretaria Autonòmica de Justícia la condició de patró de la Fundació de què es tracte, l'exercici de les mencionades competències es delega en la persona titular de la Secretaria Autonòmica d'Autonomia Personal i Dependència.  
3. Es delega en la persona titular de la Secretaria Autonòmica de Justícia l'exercici de les competències que, d'acord amb el que preveu els articles 41 i 42 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, corresponen al conseller de Justícia i Benestar Social, com a president de la Comissió del Protectorat de Fundacions de la Generalitat.  
  
  
Segon. Facultats d'avocació i revocació  
La delegació de l'exercici de competències que es disposa en la present resolució no serà obstacle perquè el conseller de Justícia i Benestar Social puga avocar el coneixement i resolució de tots els assumptes que considere oportuns, i així mateix, poder revocar la delegació en qualsevol moment, de conformitat amb el que establix l'article 63.5 de l'esmentada Llei 5/1983, de 30 de desembre, del Consell, i en l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Tercer. Fi de la via administrativa  
Les resolucions que es dicten en virtut de la delegació conferida per esta resolució esgotaran la via administrativa, de conformitat amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quart. Constància de la delegació en la resolució adoptada  
Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori, segons establix l'article 63.6 de l'esmentada Llei 5/1983, de 30 de desembre, i l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Cinqué. Derogació de la delegació anterior  
Queda sense efecte la Resolució de 30 de juliol de 2010, de la consellera de Justícia i Administracions Públiques, pel que fa a la delegació de competències en la Secretaria Autonòmica de Justícia (DOCV núm. 6323, de 02.08.2010).  
  
Sisé. Efectes d'esta resolució  
La present resolució de delegació produirà efectes a partir de l'endemà de la seua publicació en el Diari Oficial de la Comunitat Valenciana.  
  
València, 15 d'octubre de 2011.- El conseller de Justícia i Benestar Social: Jorge Cabré Rico.